আবারও শহরে বড় ডাকাতি। লেক থানা এলাকার একটি দোকান থেকে লক্ষাধিক টাকার গয়না লুট করে চম্পট দিল চার দুষ্কৃতী।
জানা গিয়েছে, এদিন দুপুর ২.৩০ নাগাদ চার দুষ্কৃতী দোকানে আসে।  রেনকোট পরিহিত চারজনের মুখই রুমাল দিয়ে ঢাকা ছিল। বাইরে মুষলধারে বৃষ্টির কারণে দোকানে অন্য কাস্টমারের আনাগোনাও ছিল না। দুষ্কৃতীদের একজন সিকিউরিটি গার্ডকে বন্দুক দেখিয়ে আটকে রাখে। বাকি তিনজন সে সময়ে শোকেস থেকে লক্ষাধিক টাকার গয়না লুট করতে ব্যস্ত ছিল। ১৫ মিনিটের মধ্যে কাজ হাসিল করে বেরিয়ে যায় তারা।
দোকানে দু’জন মহিলা ও একজন পুরুষ কর্মী ছিল। তবে তাঁরাও বন্দুকের ভয়ে কোনও পদক্ষেপ করতে পারেনি।    
পরে পুলিশ এসে দোকান থেকে একটি ব্যাগ উদ্ধার করে। পুলিশ সূত্রে জানা গিয়েছে, দুষ্কৃতীরা গয়না নিয়ে চম্পট দেওয়ার সময়ে ব্যাগটি ফেলে যায়। তার মধ্যে থেকে উদ্ধার হয়েছে আয়রন কাটার-সহ বেশ কিছু সামগ্রী। পুলিশ জানিয়েছে, দোকানের সিসিটিভি খারাপ থাকার কারণে ঘটনাটি ভিডিওয় ধরা পড়েনি। ফলত ডাকাতদের খোঁজ পেতে বেশ বেগ পেতে হবে। তারা মনে করছে, দলে চারজনের বেশি সদস্যও থাকতে পারে যারা বাইরে অপেক্ষা করছিল। তবে সে বিষয়ে নিশ্চিত কিছু জানা যায়নি। দুষ্কৃতীরা বাইক না চার চাকা গাড়িতে এসেছিল, তা বের করতে ওই এলাকার সিগন্যালে থাকা সিসিটিভি ফুটেজগুলো ইতিমধ্যেই খতিয়ে দেখতে শুরু করেছে পুলিশ।